Geely planlægger solid-state batterier i år

Solid-state batterier rykker (forhåbentlig) tættere på virkeligheden – og nu sætter kinesiske Geely turbo på planen. Ifølge koncernens nye femårsstrategi skal de første egenudviklede solid-state-batteripakker både færdiggøres, testes i elbiler – og sættes i produktion allerede i år. Det kan få direkte betydning for rækkevidde, sikkerhed og pris på fremtidens elbiler fra mærker, mange danskere allerede kender.

Geely, der ejer både Volvo Cars, Polestar og Zeekr, lægger ikke skjul på ambitionerne. Batteriteknologi er et af koncernens vigtigste fokusområder, og her arbejder man parallelt med både semi-solid og fuldt solid-state batterier. Målet er klart: højere energitæthed, bedre sikkerhed og lavere produktionsomkostninger end i dagens lithium-ion-batterier.

Ifølge CarNewsChina er planen, at det første egenudviklede solid-state-batteri inden længe skal gennemgå fuld teknisk verifikation i elbiler. Går det som forventet, kan egentlig produktion starte senere i år. Holder det vand, placerer Geely sig blandt de mest offensive bilproducenter globalt, når det gælder næste generation af batterier.

Nyt LFP-batteri med ekstra energi

Solid-state er dog ikke det eneste kort i ærmet. Geely præsenterer samtidig et nyt litium-jernfosfat-batteri med mangan, som skal levere markant højere energitæthed end nutidens LFP-løsninger. Det er interessant, fordi LFP-batterier i forvejen er kendt for høj holdbarhed og lavere pris – men traditionelt har haltet bagefter på rækkevidde.

Kombinationen af forbedret LFP-teknologi og solid-state på længere sigt peger mod en bredere palet af elbiler, hvor både billigere og mere avancerede modeller får et teknologisk løft.

Volvo får nøglerollen i sikkerhed

Når det handler om sikkerhed, peger Geely direkte på Volvo Cars som koncernens spydspids. Volvo får ansvaret for at udvikle fælles sikkerhedsteknologi til næste generation af elbiler på tværs af koncernens mærker.

Det betyder, at løsninger som nye adaptive sikkerhedsseler – kendt fra kommende modeller som Volvo EX60 – kan blive standard i flere Geely-biler fremover. Ambitionen er at hæve sikkerhedsniveauet på tværs af hele koncernen og sætte en ny intern standard.

Geely understreger samtidig, at Europa spiller en central rolle i koncernens globale vækst. Mærker som Polestar, Zeekr og Lotus fremhæves sammen med Volvo som stærkt forankrede i Europa.

Forventningerne til solid-state batterier er blusset op igen, efter at den lille finske virksomhed Donut Lab tidligere i januar hævdede, at de allerede er klar til at masseproducere solid-state. De har dog stadig ikke ladet batteriet teste af uafhængige kilder og mange siger, at påstanden er rent fup.

Geely planlægger solid-state batterier i år